
OSNUTEK ZAKONODAJNE RESOLUCIJE EVROPSKEGA PARLAMENTA
o osnutku sklepa Sveta o sklenitvi, v imenu Evropske unije, Protokola (2024–2029) o izvajanju Sporazuma o partnerstvu v ribiškem sektorju med Evropsko skupnostjo in Republiko Zelenortski otoki
(11267/2024 – C10‑0087/2024 – 2024/0133(NLE))
(Odobritev)
Evropski parlament,
–	ob upoštevanju osnutka sklepa Sveta (11267/2024),
–	ob upoštevanju osnutka sporazuma (11026/2024),
–	ob upoštevanju zahteve za odobritev, ki jo je Svet podal v skladu s členom 43(2) in členom 218(6), drugi pododstavek, točka (a)(v), in členom 218(7), Pogodbe o delovanju Evropske unije (C10‑0087/2024),
–	ob upoštevanju člena 107(1) in (4) ter člena 117(7) Poslovnika,
–	ob upoštevanju mnenja Odbora za razvoj,
–	ob upoštevanju priporočila Odbora za ribištvo (A10‑0000/2024),
1.	odobri sklenitev sporazuma;
2.	naroči svoji predsednici, naj stališče Parlamenta posreduje Svetu in Komisiji ter vladam in parlamentom držav članic in Republike Zelenortski otoki.


[bookmark: _Toc183592095]OBRAZLOŽITEV
Sporazum o partnerstvu v ribiškem sektorju med Evropsko skupnostjo in Republiko Zelenortski otoki določa ribolovne možnosti za 56 plovil EU, ki lovijo tuna in tunu podobne vrste v vodah Zelenortskih otokov.
Novi sporazum zajema petletno obdobje, v katerem bo plovilom EU omogočen ribolov 7000 ton tuna in tunu podobnih vrst v vodah Zelenortskih otokov. V zameno bo EU Zelenortskim otokom plačala finančni prispevek v višini 780.000 EUR na leto (3.900.000 EUR za celotno obdobje trajanja protokola), od tega je predvidenih 350.000 EUR za referenčno tonažo 7000 ton in 430.000 EUR za podporo razvoju sektorske ribiške politike Zelenortskih otokov.
Poročevalec poudarja, da imajo Zelenortski otoki kot pomemben akter v Atlantskem oceanu strateški pomen, in opozarja, da EU in Zelenortski otoki že več kot štiri desetletja razvijajo sodelovanje, ki temelji na spoštovanju in političnem dialogu. Zelenortski otoki in EU imajo skupne vrednote, kot so demokracija, spoštovanje človekovih pravic in pravne države ter spodbujanje multilateralizma, poleg tega pa so Zelenortski otoki del regionalne skupine, znane kot Makronezija, ki vključuje Azore, Madeiro ter Kanarske in Zelenortske otoke. Zaradi poglabljanja odnosov na teh področjih je bilo leta 2007 vzpostavljeno posebno partnerstvo med EU in Zelenortskimi otoki, ki se še naprej razvija.
Poročevalec poudarja, da je sporazum o partnerstvu v ribiškem sektorju med EU in Zelenortskimi otoki pomemben za floto EU, ki lovi tuna in tunu podobne vrste v Atlantskem oceanu. Ta ribolov izpolnjuje stroga merila EU glede upravljanja ribištva, ohranjanja virov in okoljske trajnosti, hkrati pa dosledno spoštuje človekove pravice in prispeva k lokalnemu socialno-ekonomskemu razvoju.
Poročevalec meni, da gre za uravnotežen sporazum, v katerem je nadomestilo za ribolovne možnosti nižje od prispevka EU za podporo razvoju ribiškega sektorja Zelenortskih otokov. V tem protokolu je poseben poudarek na spodbujanju dostojnih delovnih pogojev za ribolovne dejavnosti, na izgradnji znanstvenih zmogljivosti ter opazovanju in upravljanju morskega okolja in morskih zavarovanih območij. Spodbuja se trajnostno upravljanje ribištva, nadzor ribištva ter boj proti nezakonitemu, neprijavljenemu in nereguliranemu ribolovu. Protokol vsebuje tudi nove določbe, katerih cilj je izboljšati spremljanje plovil in upravljanje dovoljenj za ribolov ter okrepiti ukrepe za upravljanje staležev morskih psov. Protokol je odgovor na željo Zelenortskih otokov, da okrepijo industrializacijo in konkurenčnost svojega ribiškega sektorja. 
V skladu s členom 218(6) PDEU Svet sprejme sklep o sklenitvi sporazuma na podlagi odobritve Evropskega parlamenta.
[bookmark: _GoBack]Glede na navedeno poročevalec predlaga, naj Parlament odobri sklenitev sporazuma.

